Հ Ի Մ Ն Ա Վ Ո Ր Ո Ւ Մ

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ, ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԵՎ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

**Իրավական ակտի անհրաժեշտությունը (նպատակը).**

Հայաստանի Հանրապետության 2021 թվականի պետական բյուջեի մասին» Հայաստանի Հանրապետության օրենքում վերաբաշխում և Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ լրացումներ և փոփոխություններ կատարելու մասին Հայաստանի Հանրապետության կառավարության որոշման նախագիծը բխում է արտադպրոցական դաստիարակության ծրագիր իրականացնող «Հրաձգության հանրապետական մարզադպրոց» ՊՈԱԿ-ի գործունեության արդյունավետության բարձրացման անհրաժեշտությունից:

**Ընթացիկ իրավիճակը և խնդիրները**.

Հրաձգության հանրապետական մարզադպրոցի հիմնական նպատակը ֆիզիկական կուլտուրայի և սպորտի միջոցով պարապողների առողջության պահպանումն ու ամրապնդումն է, ազգային և համամարդկային արժեքների ոգով դաստիարակված անձի ու քաղաքացու համակողմանի ձևավորումը, ընտրած մարզաձևում պարապողների մարզական ընդունակությունների կատարելագործումը, հատուկ մարզական պատրաստության միջոցով Հայաստանի Հանրապետության ազգային հավաքական թիմերի համար հերթափոխի պատրաստումը և համալրումը, սովորողների ազատ ժամանցի կազմակերպման միջոցով նրանց հետաքրքրությունների զարգացման համար պայմաններ ստեղծելը:

Մարզադպրոցի 10 մարզիչ-մանկավարժներ 18 խմբերում մարզում են շուրջ 150 սան, որոնք հանդիսանում են Հայաստանի Հանրապետության տարբեր տարիքային հավաքական թիմի անդամներ:

ՀՀ կառավարության 2018 թվականի ապրիլի 12-ի Անշարժ գույքի հետ վերցնելու և ամրացնելու մասին N 411-Ա որոշմամբ Երևան քաղաքի Քանաքեռ ՀԷԿ 23 հասցեում գտնվող երկհարկանի ուսումնական մասնաշենքի մի մասն անժամկետ, անհատույց օգտագործման իրավունքով ամրացվել է ԿԳՄՍՆ «Հրաձգության հանրապետական մարզադպրոց» պետական ոչ առևտրային կազմակերպությանը: Նշված անշարժ գույքը ներկայումս գտնվում է ոչ բարվոք վիճակում, և մարզադպրոցի բնականոն աշխատանքն ու ուսումնամարզական գործընթացը բարելավելու նպատակով անհրաժեշտ է կատարել վերանորոգման աշխատանքներ, ներքին հարդարման աշխատանքներ, ձեռք բերել համապատասխան գույք և սարքավորումներ, մարզական գույք, ինչպես նաև կատարել այլ անհրաժեշտ ծախսեր:

Ներկայացվող նախագծով առաջարկվում է վերոնշյալ նպատակով կատարել վերաբաշխում և 2021 թվական պետական բյուջեով նախարարությանը հատկացված գումարներից 20847.6 հազար դրամ հատկացնել «Հրաձգության հանրապետական մարզադպրոց» պետական ոչ առևտրային կազմակերպությանը։

Կից ներկայացվում է նաև ծախսերի նախահաշիվները, որտեղ ներառված են ՀՀ պետական բյուջեից անհրաժեշտ գումարները (կցվում է):

**Կարգավորման նպատակը և բնույթը.**

Առաջարկվում է «1148 Արտադպրոցական դաստիարակության ծրագիր» բյուջետային ծրագրում ընդգրկել նոր միջոցառում՝ «32005 Արտադպրոցական դաստիրակություն իրականացնող կազմակերպությունների շենքային պայմանների բարելավում» անվանմամբ:

Հայտնում եմ, որ 2021 թվականի պետական բյուջեի «1148 Արտադպրոցական դաստիարակության ծրագիր» բյուջետային ծրագրի «11001 Արտադպրոցական դաստիարակություն» և «11016 ՀՀ հանրակրթական ծրագրերի իրականացնող ուսումնական հաստատությունների 11-րդ դասարանների աշակերտների ռազմամարզական ճամբարների կազմակերպում» միջոցառումներից առաջարկվող նվազեցումը տարվա ընթացքում ֆինանսական միջոցների վերականգնման անհրաժեշտություն չի առաջացնի:

**Նախագծի մշակման գործընթացում ներգրավված ինստիտուտները և անձինք.**

ՀՀ կրթութան, գիտության, մշակույթի և սպորտի նախարարության աշխատակիցները:

**Իրավական ակտի կիրարկման դեպքում ակնկալվող արդյունքը.**

Ներկայացրած նախագծի ընդունմամբ կլուծվեն վերոնշյալ խնդիրները, տեխնիկական բազայի վերազինումն ու արդիականացումը կբարձրացնի Կենտրոնի գործունեության արդյունավետությունը, Մարզադպրոցում բնական հունով կընթանա ուսումնամարզական գործընթացը:

**«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026 թթ. Ծրագիր, ոլորտային և/կամ այլ ռազմավարություն»**

2021 թվականի օգոստոսի 18-ի «ՀՀ կառավարության ծրագրի մասին» ՀՀ կառավարության N 1363-Ա որոշում, 4.8 կետ:

**Իրավական ակտի ընդունման կապակցությամբ պետական կամ տեղական ինքնակառավարման մարմնի բյուջեում եկամուտների և ծախսերի ավելացման կամ նվազեցման անհրաժեշտություն.**

«Հայաստանի Հանրապետության 2021 թվականի պետական բյուջեի մասին» օրենքում վերաբաշխում, Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ լրացումներ և փոփոխություններ կատարելու մասին Հայաստանի Հանրապետության կառավարության որոշման նախագծի ընդունումը ՀՀ պետական բյուջեի եկամուտներում և ծախսերում փոփոխություններ չի առաջացնի:

**Իրավական ակտի ընդունման կապակցությամբ այլ նորմատիվ իրավական ակտերի ընդունման անհրաժեշտություն.**

1. Այլ իրավական ակտերում փոփոխությունների և/կամ լրացումների անհրաժեշտությունը.

Չի առաջացնում:

1. Միջազգային պայմանագրերով ստանձնած պարտավորությունների հետ համապատասխանությունը.

Համապատասխանում է:

**Այլ տեղեկություններ.**

Չկան: